歲冬至唐村墳山掃松
作者：衛宗武
朝代：宋

paragraphs: 憶昔入此山，首夏接春季。
谷鳥正嚘嚶，芬芳尤嫵媚。
青青交道杉，森鬰互參倚。
誰乎一叱咤，斬艾如草薙。
遂令墟墓間，常抱斧斤恥。
僅存盤澗松，綽有虬龍勢。
矯矯千歲姿，昂霄猶舞翠。
我來省松檟，適當谷之昧。
石齒咽殘流，鳴族息羣喙。
木石縮羽鱗，風霜翦菑翳。
豁然眼界清，如至人境外。
意行步崎嶇，白雲生屐履。
林光漬欲流，冉冉濕衣袂。
僧來入畫圖，人行絕氈毳。
風塵不可到，心跡兩無穢。
追尋得良儔，清吟可相配。
不效互唱酬，日與青山對。
茲游擬暢情，俄值風雨晦。
漸喜迫新陽，天地寧久閉。
屋角數點明，冰花送春意。